In nomine Patris et Filii et Spiritus Sancti. Amen. Anno Domini M°CC°LVIII°, mense januario, ego Hugo de Mazoneria, civis Cabilonensis, in bona memoria existens, per Dei gratiam compos mentis mee, testamentum meum facio in hunc modum. In primis si de corpore meo et de Antonia, uxore mea, heres remanserit, sit filius, vel filia, ipsum vel ipsam instituo heredem meum in omnibus bonis meis mobilibus et immobilibus ubicumque existentibus, volens et precipiens quod omnia debita et legata mea et expensas sepulture mee persolvat. Sepulturam meam eligo in cimeterio Sancti Petri Cabilonensis, juxta patrem meum, et do et lego eidem ecclesie quinquaginta solidos Divionensium, qui debentur mihi annuatim de duobus plastris quę sita sunt apud Cabilonem inter domum petrinam quę fuit domus Petri de Aluisia, ex una parte, et domum Boguerelli, ex altera, in uno quorum duorum plastrorum moratur Guibelecus pelliparius et relicta Morandi de Sancto Marcello, in altera. Item, lego eidem ecclesię unum bannum sive stallum situm in mercato Sancti Petri, de quo debentur mihi annuatim duodecim solidi, et de ipso banno debebam ecclesię tres oboles censuales, videlicet ecclesię Sancti Petri. Item, lego eidem ecclesię tres solidos et tres denarios pro dimidia furca censualis quos debent mihi heredes Ruffi tonnellarii de Sancta Maria de plastro suo, sito juxta pontem Sancte Marie, pro duobus anniversariis, uno scilicet in die obitus mei, et alio tricesima die post obitum meum pro me et meis antecessoribus annuatim in dicta ecclesia faciendis, de quibus omnibus abbatem et conventum dictę ecclesię in corporalem possessionem misi. Item, lego eidem ecclesię Sancti Petri lectum meum munitum culcitra, pulvinari, linteaminibus et capeto. Item, lego ecclesię Sancti Vincentii Cabilonensis centum solidos Divionensium in die obitus mei persolvendos, pro duobus anniversariis in dicta ecclesia annis singulis faciendis, uno scilicet in die obitus mei, et altero tricesima die post obitum meum, quos centum solidos assideo et assigno eidem ecclesię supra domum meam petrinam, que sita est ante ecclesiam Sancti Vincentii, et supra operatoria ad dictam domum pertinentia, et super omnes appenditias dictę domus, de quibus centum solidis litteras tradidi dictę ecclesię sigillatas. Processioni ejusdem Sancti Vincentii, lego centum solidos Divionensium in die obitus mei persolvendos. Domino Cabilonensi episcopo lego mansum meum quem habeo apud Campum Ferreolum pro absolutione mea in quolibet synodo ab eodem domino episcopo facienda ecclesię de Maceriis, pro me et patre et matre mea et antecessoribus meis, lego quinque solidos censuales, quos assideo eidem ecclesię supra plastrum quod solebat tenere Ruffus Fornerius, quod situm est ante furnum Judeorum. Hugoni Goredor, filiolo meo, lego armaturam meam videlicet loricam, gambaisium, espallerias, genoillerias et capellum de ferro, et si de predictis aliquid defecerit volo quod suppleat heres meus. Capellanie Sancti Vincentii Cabilonensis lego decem et octo denarios censuales qui debentur mihi de plastro quod solebat tenere in Mazoneria dominus Guillermus Cosmelli pro absolutione mea in perpetuum facienda. Item capellano Sancti Vincentii lego XC solidos, vicario suo X solidos, clerico suo tres solidos, domino Germano presbitero qui multum pro me laboravit lego XX solidos. Operi Sancti Vincentii XX solidos. Omnibus suburbanis presbiteris cuilibet XXX denarios. Item, omnibus presbiteris de choro qui interfuerint sepulture mee cuilibet XXX denarios pro absolutione mea et meorum facienda. Domui Dei Cabilonensi lego unum lectum garnitum culcitra, pulvinari, lintheaminibus et capeto, et V sol. leprosis Cabilonensibus, tres solidos Recluse, II solidos ecclesię de Molesia, V solidos ecclesię de Villari, de Lencheria, de Puellari, et de Sancto Juliano cuilibet XXX denarios. Domui Dei de Givre, de Merlo et de Chaigné cuilibet XXX denarios. Monachis Firmitatis lego XII denarios censuales quos debent michi de vineis et aliis rebus quas tenent a me apud Givre. Ecclesię Sancti Cosme lego tres solidos censuales supra vineam de qua debeo eidem ecclesię bichetum frumenti et bichetum avenę, Ponti Sancte Marie V solidos. Bonito, servienti meo, et suis heredibus in perpetuum do et lego medietatem grangię meę, que sita est apud Sanctam Mariam Cabilonensem, et medietatem plastri et curtilis ejusdem grangię, ita tamen quod ipse et ejus heredes tenebuntur solvere annuatim ecclesie Sancte Marie Cabilonensis in die obitus mei V solidos pro absolutione mea et meorum ibidem perpetuo facienda. Ainetot, sorori mee, lego dimidium pratum dou Perron quod dicitur, et partitur cum heredibus Joannis, quondam fratris mei. Item, lego eidem unam secturam prati sitam subtus Sanctum Cosmam, item duas secturas sitas en Mareschat, item vineas quas teneo a prioratu Sancti Cosme, item sex jornalia terre que sita sunt in Campis et in Varenna, salvo onere rerum predictarum, hoc salvo quod dicta Aineloz solvat Roichefort sorori mee, et sue, decem libras Viennensium; magistro Guillermo scriptori Cabilonensi do et lego pro labore suo XX solidos. Et sciendum quod si de me et de Antonia, uxore mea, heres ut dictum est superius, non remanserit, substituo heredem meum plenarie capitulum Cabilonense, in omnibus bonis meis et in omnibus juribus meis ubicumque sint, ita quod solvat debita et legata mea, et habeat et possideat omnia bona mea et omnia jura mea, ubicumque sint. Recognosco etiam et verum esse confiteor et assero quod multa bona et plurima beneficia habui et recepi a predicto capitulo pro quibus ipsum capitulum substituo heredem meum et defectum heredis mei superius nominati, et tunc si ita esse contigerit, lego predictę Antonię, uxori mee, medietatem predictę domus mee petrinę, sitę ante ecclesiam Sancti Vincentii, et medietatem operatoriorum ad dictam domum pertinentium, cum omnibus appenditiis dictę domus, salvis semper centum solidis superius memoratis, et medietatem bonorum meorum secundum bonos usus Burgundię quoad vixerit solummodo possidenda. Ita tamen quod post decessum ipsius ad predictum capitulum Cabilonense integre revertantur. Item volo et precipio quod hoc meum presens testamentum valeat jure ultimę voluntatis et jure codicillorum, et omni alio jure quo valere potest. Executores hujus mei testamenti instituo dominum Guillermum decanum, dominum Guidonem, archidiaconum Cabilonensem, magistrum Garnerum archipresbiterum Brissię, et dominum Guillermum de Vilers, curatum Sancti Germani in Brissia, quibus dono et concedo plenariam potestatem et speciale mandatum ac generale ut de bonis meis mobilibus et immobilibus solvant vel solvi faciant debita et legata mea et expensas sepulturę meę. Rogo insuper dominum Petrum, officialem Cabilonensem, dominum Philibertum priorem Sancte Marie, dominum Raynaldum priorem Sancte Crucis, dominum Constantinum curatum de Celley, dominum Constantinum, curatum de Sancto Andrea, dominum Jocelinum, curatum de Sancto Laurentio, et dominum Bernardum de Marney, ut officialis sigillum curie Cabilonensis, et alii sigilla sua presenti testamento apponant in robur et testimonium predictorum. Nos vero prenominati sigillatores rogati a dicto Hugone de Maconeria ad presens et instantiam ipsius, sigilla predicta presenti testamento apposuimus in testimonium veritatis. Actum et dictum ut supra.